ꞌI rā mahana ꞌā,
ꞌi te ahi-ahi pō,
he kī e Ietū ki tāꞌana nuꞌu hāpī:
«Mai ki oho tātou ki te rua pāꞌiŋa o te vai».
He haka rē i tū nuꞌu taꞌatoꞌa era ꞌe he oho ananake a ruŋa i te vaka era mai ruŋa i hāpī ai.
ꞌI muri takoꞌa i oho ai te tētahi vaka.
E oho nō ꞌana ananake,
he puhi pūai te tokerau,
he ketu te pari,
ꞌe he ꞌī he oho te vaka e te vai.
ꞌE a Ietū e haꞌuru ꞌana ꞌi tuꞌa o te vaka e raŋo rō ꞌā i tōꞌona pūꞌoko hai ŋaruꞌa.
He haka ꞌara e tū nuꞌu era ꞌāꞌana he kī:
—E te Maꞌori,
¿ꞌina ꞌō koe he tapa atu ꞌī tātou e emu nei?
He eꞌa a Ietū ki ruŋa he kī ki te tokerau ꞌe ki te pari:
«¡Ka mou!
¡Ka noho!».
ꞌI tū hora ꞌā he kiva-kiva te tokerau ꞌe he māria te vai.
I oti era he kī e Ietū ki tū nuꞌu hāpī era ꞌāꞌana:
—¿He aha a kōrua e riꞌa-riꞌa ena?
¿ꞌIna ꞌana ꞌō kōrua kai haka moe ꞌā i te manaꞌu ꞌi ruŋa i a au?
He riꞌa-riꞌa rō atu ꞌai ananake,
ꞌai ka kī ki a rāua ꞌā:
«¿Ko ai mau te kope nei?
¡ꞌĀtā te tokerau ꞌe te pari e haꞌatura rō ꞌā ki a ia!».